2022年習近平遭遇政變謠言

2022年習近平遭遇政變謠言係指2022年9月24號，距離中共二十大召開唔夠一個月，唔少媒體尤其係印度媒體同網絡社交平台大量傳播中國發生政變嘅謠言。謠言內容包括中共中央總書記習近平遭遇軍事政變被軟禁，好多中國航班取消咗，之前被免去中國人民解放軍北部戰區司令員職務嘅李橋銘將會出任新嘅領導人等。

經過

背景 
2022年9月8號，中共中央軍委舉行晉升上將軍銜儀式，呢次授銜只係授予一個人，就係啱啱晉升北部戰區司令員嘅王強，即係話前司令員李橋銘已經被免去職務。外界對李橋銘被免職係就快加入中央軍委，定係因為得罪習近平被罷免傳言不一。而9月21號嘅新聞聯播入面，李橋銘現身喺中央軍委會議入面，不過習近平就無現身出席會議。

傳言 
印度前商業和工業部部長兼司法部部長發推特話：有待核實嘅新流言：「習近平係唔係被軟禁喺北京？中共領導層似乎趁習近平出訪嗰時奪去佢嘅軍權，然後將佢軟禁，傳言係咁。」

後續

對傳言嘅質疑 
以中國崩潰論出名嘅美籍華裔學者章家敦認為呢一個流言缺少新聞來源，唔夠可靠，但係「顯然喺中共領導層入面有唔尋常嘅事情發生咗，因而產生咗波動。」

時事觀察員王赫話，習近平露唔露面，同政變無關，佢以前就試過一段時間唔露面，謠言只係民間對佢不滿嘅表現。《政論天下》主持人章天亮喺節目入面話，習近平被奪權唔合政治常識。因為前司法部長傅政華等人喺9月23號被重判，如果習近平已經落台，傅政華被重判嘅可能性好小。  

《印度時報》認為，習應該係遵守嚴格嘅防疫隔離規定，居家隔離檢疫緊，所以先暫時唔出面。

習近平現身 
2022年9月27號嘅新聞聯播，播出習近平同其他領導人一齊出席活動嘅畫面。

習近平
政變
都市傳說
中華人民共和國政治